Beluský, Martin, poslanec NR SR (2022-06-15):
Pán podpredseda, ešte raz ďakujem za slovo. Vážené poslankyne, páni poslanci, predkladáme 
viac-menej jednoduchý návrh zákona, ktorý má jasný cieľ. Tým cieľom je, aby slovenské deti alebo teda deti rodičov žijúcich v Slovenskej republike nemali problém umiestňovať svoje deti v materských školách. Tento problém je na Slovensku dlhodobý, ale zase vypukol ten problém ešte viac práve teraz v čase vojenského konfliktu na Ukrajine, kedy množstvo rodičov s deťmi prišli na územie Slovenskej republiky. A tá situácia je naozaj veľmi náročná na zvládnutie, nehovoriac o tom, že to vedie aj k rôznym konfliktom, k napätiu a k negatívnym emóciám. A teda nielen ten samotný vojenský konflikt na Ukrajine rozdeľuje slovenskú spoločnosť vo veci toho, ako sa na ten konflikt ľudia pozerajú, ale ľudia sú rozdelení aj vo veci, akým spôsobom by sme mali pomáhať utečencom, ktorí utekajú pred vojnou z Ukrajiny. Nikto nespochybňuje, ani my tu nechceme spochybňovať, že každý, kto uteká pred vojnou, si zaslúži pomoc a poskytnutie adekvátnej starostlivosti a prostredia, v ktorom sa môžu aklimatizovať buď teda dočasne po, do skončenia toho vojenského konfliktu, alebo prípadne ak to bude obojstranne prospešné, tak, samozrejme, aj na dlhšie obdobie. Avšak čo je dôležité zdôrazniť, tak táto pomoc nemôže byť na úkor väčšinového obyvateľstva a nemôže rozdeľovať spoločnosť a vnášať do nej napätie a takým príkladom je práve prijímanie detí do materských škôl. Každá rodina potrebuje zabezpečiť príjem na pokrytie nákladov súvisiacich nielen so samotnou domácnosťou, ale aj so starostlivosťou o deti. Štát, ako aj samosprávy by mali presadzovať zapojenie sa rodičov do pracovného prostredia, pretože inak v opačnom prípade to znamená nutnosť poskytnúť finančné prostriedky alebo finančnú podporu týmto rodinám, pretože nebudú mať možnosť svoje deti umiestniť v materských školách a teda vo väčšine prípadov matka nemôže plnohodnotne byť zapojená do pracovného prostredia, pretože sa musí starať o to dieťa, resp. deti doma. To by za ideálnych podmienok mali, samozrejme, vykonávať materské školy. O to väčšie napätie nastalo v spoločnosti potom, keď materské školy začali prijímať deti ukrajinských rodičov na úkor slovenských detí a slovenských rodičov. V tomto prípade sa ani nedá použiť pojem pozitívna diskriminácia, pretože ten sa dá opísať ako zvýhodňovanie diskriminovaných alebo zvýhodňovanie znevýhodnených, avšak rodičia ukrajinských detí nie sú na území Slovenska znevýhodňované ani diskriminované. Pre deti z Ukrajiny by mal štát vytvoriť iný systém starostlivosti o deti, teda ešte raz to zopakujem, my nie sme proti tomu, aby rodičia, ktorí prišli s deťmi z Ukrajiny na Slovensko, aby nemali mať možnosť umiestniť si deti nikde, ale mal by byť podľa nášho názoru tomu vytvorený iný systém, teda nie systém klasických materských škôl, dá sa to vykonať napríklad znížením kritéria pravidiel na zriaďovanie takýchto špeciálnych a dočasných materských škôl alebo detských kútikov či iných obdobných zariadení. Treba, samozrejme, oceniť učiteľky, učiteľov, ktorí sa snažia pomáhať ukrajinským deťom, ako len dokážu. Zároveň sa však opakuje aj podobná situácia ako počas pandémie. Školy sú z veľkej časti odkázané samé na seba a štát nedostatočne reaguje a reflektuje na túto situáciu. Tento návrh zákona sa nesnaží zakázať samosprávam, aby sa starali o tieto deti alebo akékoľvek iné deti v budúcnosti, ktoré z nejakého dôvodu prídu na územie Slovenskej republiky. Tento návrh zákona sa snaží do budúcnosti zabrániť situácii, aby rodičia slovenských detí alebo teda rodičia detí, deti rodičov žijúcich na území Slovenskej republiky na miesto v škôlke čakali roky a potom im ho obsadili deti napríklad z Ukrajiny. Argument, že si rodičia ukrajinských detí potrebujú nájsť miesto v materských školách pre svoje deti, aby sa mohli zamestnať, platí rovnako aj na slovenských rodičov. Čiže tento argument sa nedá použiť. Súčasná legislatíva stanovuje, že na predprimárne vzdelávanie sa prednostne prijímajú deti, pre ktoré je plnenie predprimárneho vzdelávania povinné, to znamená deti do piatich rokov, od piatich rokov. Do materských škôl sa môžu prihlásiť deti od troch rokoch, resp. v špeciálnych prípadoch od dvoch rokoch. Pre štát, ale aj pre samosprávy je žiaduce vytvoriť také podmienky, aby sa čo najviac detí do materskej školy dostalo, čo v konečnom dôsledku pomôže nielen samotným rodičom, ale aj štátu, aj samosprávam. Ďakujem veľmi pekne za podporu.